Dôvodová správa

A. Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 373/2008 Z. z., ktorým sa ustanovujú požiadavky na uvádzanie prípravkov na ochranu rastlín na trh v znení neskorších predpisov bol vypracovaný na základe splnomocňovacieho ustanovenia § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.
Návrhom nariadenia vlády sa do právneho poriadku Slovenskej republiky preberajú smernice Rady 2009/82/ES, 2009/116/ES, 2009/117/ES a smernica Komisie 2009/115/ES, ktorými sa zaraďujú ďalšie účinné látky do zoznamu povolených účinných látok. Zapracováva sa aj rozhodnutie 2009/685, ktorým sa opravuje smernica 2002/48/ES, ktorou sa zaradili účinné látky iprovalicarb, prosulfuron a sulfosulfuron. Smernice Rady 2009/116/ES a 2009/117/ES vyšli počas medzirezortného pripomienkového konania a operatívne boli do návrhu doplnené.
Predložený návrh nariadenia nebude mať dopad na štátny rozpočet, rozpočet obcí, vyšších územných celkov.
Návrh nariadenia vlády Slovenskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi.